
MATERIAL DESPRE SATUL DIN SUFLETUL MEU 
             Ştiind sigur că o fărâmă de veşnicie s-a născut 
şi în satul meu, cum este normal conform 
proporţionalitătii, eu, care simt că fac parte infinitezimal 
din matricea sa constitutivă, îmi iau răspunderea să 
încerc, privindu-mi satul din amontele său existenţial, 
unele explicaţii, unele descifrări. 
             Desigur, mă refer la satul meu şi prin extensie şi 
la altele, de până la 1965, când şi cât încă războiul de 
ţesut  mai cadenţa cu bătăile sale scurgerea timpului şi 
asigura fiecărei case, unde o săteancă îl anima, 
independenţa aproape totală faţă de statul căruia îi 
aparţinea. 
             Niciodată statul nu a ştiut ce datorează şi cum 
să mulţumească sătencei şi familiei sale pentru câtă 
libertate i-au acordat, să-şi rezolve alte treburi, prin 
independenţa economică pe care şi-au creat-o cu 
mâinile şi mintea lor. 
             Mi-e teamă că statul, generic vorbind, nu se va 
mai întâlni niciodată  cu o ţară de oameni, cărora, 
eventual, să le aducă la „bolta”din sat, sare, petrol şi 
cam atât. În rest, rezolvându-se totul în interiorul 
gospodăriei şi al satului. 
            Ce s-a întâmplat cu veşnicia, după acel an, nu 
ştiu, dar,  am aşa nişte speranţe nemotivate clar şi cu 
rădăcini ce parcă vin mai puţin din pământ şi mai mult 
din cer, că s-a aciuat ea, draga de ea, pe undeva şi că 
nu i-a părăsit şi nici nu-i va părăsi niciodată pe  Manole, 
pe Făt-Frumos şi pe Mioriţa. 
            Modul de viaţă sătesc, excela până la 
infailibilitate în îmbinarea unei cvasitotale independenţe 
economice cu totala dependenţă socială, culturală, 
administrativă, morală, juridică, etică, estetică a unora 
faţă de alţii şi a tuturor faţă de biserică şi sat luat ca un 
intreg. Practicarea în fiecare casă ţărănească a tuturor 
„meseriilor”necesare asigurării desfăşurării vieţii, într-o 
aşa numită economie naturală, făcea din fiecare casă, o 
casă – ţară. Deosebit de puţine erau, în satul patriarhal 
românesc, dotările necesare diverselor faze ale 
activităţilor practicate în casă sau în câmp, pe care să nu 
le aibă în posesie individuală fiecare gospodărie. În ceea 
ce priveşte executarea unor obiecte cu grad de 
dificultate mai mare, cum ar fi o roată de car, un jug 
pentru vite, o casă sau altă construcţie, satul avea, lăsat 
de la Domnul, măcar câte unul din locuitorii săi cu 
abilităţi native şi apoi şi cultivate, pentru fiecare 
asemenea trebuinţe. În această nesfârşită diviziune 
socială a muncii, la fel s-au întâmplat lucrurile şi în 
„acoperirea” altor nevoinţe ale satului ancestral şi aşa au 
apărut la nevoie, moaşa satului, bocitoarea satului, 
vraciul [vrăjitorul] satului, muzicanţii satului, starostele 
nunţilor, etc. 
           În acest context, dar în altă ordine de idei, mi-am 
dat seama, de exemplu, că expresia „îmbinarea 
plăcutului cu utilul” era cunoscută în sat de sute de ani, 
de vreme ce organizau clăci şi şezători, unde nici nu se 
ştia clar dacă era mai importantă până-n final, partea 
economică sau cea cultural-distractivă, cu toate că 
organizarea clăcii era dictată de necesităţi economice. 
          Aşadar, şezătoarea şi celelalte evenimente cu 
caracter ambivalent –economic şi social-[tăiatul porcului, 
ajutorarea la diverse ocazii, etc.] presupuneau 
participarea largă a colectivităţii. Participarea era 
unamimă şi avea loc fără citaţie de la primărie sau de la 
partid şi fără „sprijinul”jandariului. Unanimitatea era dată 
de precepte etice şi morale transmise oral, dar mai tari 
ca legea tării, de multe ori sintetizate doar de câte o 
expresie simplă; „nu stă fain să lipseşti”. 
          Unitatea de precepte şi concepţii socio-culturale, 
de etică şi morală, făcea din sat o unitate administrativ-
teritorială unică şi aproape indestructibilă  şi nu cum s-a 
crezut şi se mai crede, că determinante au fost şi sunt 
întotdeauna criteriile economice şi considerentele de 
ordin material, care chipurile determină totul. 
         După cum am arătat, în satul la care mă refer eu, 
familiile prin organizarea lor, îşi asigurau independenţa 
economică aproape completă, atât faţă de stat cât şi 
unele faţă de altele. În spaţiul neeconomic însă, familiile 
aveau nevoie unele de altele atât de mult, încât făceau 
din suma familiilor unei aşezări, o unitate de nucleu, de 
unde nu se putea separa nici un element fără urmări 
grave. 
               Credinţa comună în Dumnezeu, evenimente ca 
nunta, înmormântarea, apărarea de foc sau de apă, 
apărarea de jivine, cu patru sau două picioare, care-şi 
vărsau balele privind de prin hăţişuri, sunt tot atâtea 
dovezi de unitate şi luptă comună, motive de bucurie şi 
îngrijorare, creând, prin păstrarea evenimentelor în 
memoria colectivă, covorul fermecat şi fermecător de 
fapte şi istorii locale care s-au rostuit în ţesătura 
vremii  cu cele ale celorlalte colectivităţi vecine şi de 
aceeaşi sorginte, constituind astfel, pagină cu pagină, 
Istoria Ţării. 
               În spaţiul moral, etic, juridic şi estetic al satului 
românesc,când dreptatea se împărţea la Viena şi de nu 
acolo atunci la Constantinopol, sau în alte părţi, şi până 
acolo era departe, în sat, după „bătaia” lui Dumnezeu, 
guverna cea mai stralucită şi simplă în acelaşi timp, 
formă de justiţie, morală, etică, estetică şi chiar juridică 
şi anume „gura satului”. 
            „Gura satului”era lângă Dumnezeu în menţinerea 
curăţeniei morale, a lucrului bine făcut şi la timp, a 
hărniciei, a simţului de dreptate, etc. 
              Folclorul nostru,  care a fost principala formă de 
păstrare şi transmitere a acestor categorii morale, etice 
şi filozofice, este ilustrativ în acest sens într-un fel în 
care în Europa s-ar putea să nu mai aibă  rivali. 
             Stând aşa în amontele [chiar şi geografic] al 
satului meu şi cântărindu-l cu mintea dar şi cu inima, îmi 
dau seama că  vicisitudinile care s-au abătut asupra lui 
şi însăşi evoluţia [sau involuţia] sa în 50 de ani de 
observaţie, au erodat repede şi sigur hăţişul de rădăcini 
multiseculare care au ţinut satul ca o entitate social-
culturală, administrativ-teritorială şi apoi şi economică. 
             Aşa cum s-a mai întâmplat în cele două mii şi 
ceva de ani de când noi ne rugăm unui singur 
Dumnezeu, au mai fost timpuri de confuzie şi de 
vinovate, şi poate, uneori, nevinovate amnezii colective. 
De fiecare dată însă, Pronia cerească ne-a liniştit 
busolele spiritului şi iar am văzut punctele cardinale ale 
permanenţei noastre.În acest moment, cred că din nou 
ne va salva Credinţa, reîntoarcerea la credinţă, aşa cum 
scrie  CARTEA, iar Veşnicia s-ar putea s-o regăsim, 
aşteptându-ne revenirea,  la Moldoviţa şi Lainici la 
Nicula şi Crişan la Probota şi Căpriana la Bodrog si 
Săpânţa. 

